อย.ลงดาบ ปรับ ‘Shopee-Lazada’ เกือบ 7 ล้านบาท จาก 67 คดี
คณะกรรมการอาหารและยา (อย.) เปรียบเทียบปรับ ‘Shopee-Lazada’ 67 คดี มูลค่าเกือบ 7 ล้านบาท หลังพบว่ามีโฆษณาอาหาร ยา เครื่องสำอาง และเครื่องมือแพทย์ผิดกฎหมาย หวั่นผู้บริโภคถูกเอาเปรียบ
25 ก.พ. 2566

รองเลขาธิการคณะกรรมการอาหารและยา  ‘ภก.วีระชัย นลวชัย’ แถลงว่า ที่ผ่านมาสำนักงานคณะกรรมการอาหารและยา(อย.) ได้ตรวจพบโฆษณาอาหาร ยา เครื่องสำอาง เครื่องมือแพทย์ ผิดกฎหมาย ในลาซาด้า (Lazada) และ ช้อปปี้ (Shopee) จำนวนมาก ซึ่งทางอย.ได้ดำเนินการดังนี้

เปรียบเทียบปรับลาซาด้าไปแล้ว 45 คดี ได้เงินค่าปรับกว่า 4.9 ล้านบาท
เปรียบเทียบปรับช้อปปี้ไปแล้ว 22 คดี ได้เงินค่าปรับกว่า 1.9 ล้านบาท
และมีคดีที่มีโทษจำคุกอีกจำนวนมากที่ส่งเรื่องให้เจ้าหน้าที่ตำรวจดำเนินคดีต่อ

      ทั้งนี้ อย. ได้นัดเข้าพบผู้กำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค เพื่อหารือการทำงานร่วมกันในการกวาดล้างตลาดออนไลน์ให้เป็นตลาดปลอดโฆษณาเถื่อน
ภก.วีระชัยได้ให้ความเห็นว่า
“เตือนเจ้าของตลาดออนไลน์ทุกแพลตฟอร์มต้องมีมาตรการตรวจสอบผู้ค้าที่ขอสิทธิเข้ามาเปิดร้านค้าในแพลตฟอร์มของตนเอง มิให้ขายสินค้า หรือโฆษณา ผิดกฎหมาย หลอกลวงผู้บริโภค หาก อย. ตรวจสอบพบจะต้องถูกดำเนินคดีทั้งเจ้าของตลาดออนไลน์ และร้านค้า”